﻿၂ ပ့းတရူး 2 Peter 1

1 ယ့ၣ်ၡူးခရံာ် အခ့အပှၤ ဒီးအပှၤတၢ်မၢဖိ, ယၤ စီၤၡံမိၣ် ပ့းတရူး, ယစံးဘၣ် ပှၤလၢအန့ၢ်ဘၣ် တၢ်စူၢ်တၢ်နာ် လုၢ်ဒိၣ်ပှ့ၤဒိၣ် တမံၤဃီ ဒီးပှၤ, လၢယွၤ ဒီးပတၢ်အုၣ်က့ၤခီၣ်က့ၤ, ယ့ၣ်ၡူးခရံာ်, အတၢ်တီတၢ်လိၤ အပူၤန့ၣ်, 2 မ်တၢ်ဘျုးတၢ်ဖှိၣ်, ဒီးတၢ်ဃူတၢ်ဖိး အါထီၣ် လၢသုဂီၢ်, လၢတၢ်သ့ၣ်ညါယွၤ, ဒီးပကစၢ် ယ့ၣ်ၡူးခရံာ် အပူၤန့ၣ် တက့ၢ်. 3 အဂ့ၢ်ဒ်အံၤ, မ့ၢ်လၢတၢ်သ့ၣ်ညါ ဘၣ်ဃးဒီး ပှၤလၢအကိးန့ၢ် ပှၤလၢအလၤကပီၤ, ဒီးအတၢ်ဂ့ၤတၢ်ဝါဒၣ်ဝဲ သတးဒီး, ယွၤအစိအကမီၤ ဟ့ၣ်လီၤလံ ပှၤလၢကယဲၢ်တၢ် ဘၣ်ဃးဒီး တၢ်မူ ဒီးတၢ်ယူးယီၣ်ယွၤ, 4 ဒီးဟ့ၣ်လီၤလံ စ့ၢ်ကီး ပှၤ လၢတၢ်စံးပာ် အဒိၣ်အမုၢ် ဒီးအလုၢ်ဒိၣ်ပှ့ၤဒိၣ်, ဒ်သိး သုကပူၤဖျဲး ဒီးတၢ်ဟးဂီၤ လၢအကဲထီၣ်ဝဲ လၢဟီၣ်ခိၣ်ချၢ လၢပသးကွံတၢ် အဃိ, ဒီးန့ၢ်ဃုာ် တၢ်အလုၢ်အလၢ် ဘၣ်ဃးဒီး ယွၤန့ၣ်လီၤ. 5 လၢတၢ်န့ၣ် အဃိစ့ၢ်ကီး, သုမၤတၢ် လၢကယဲၢ် တၢ်ဂုာ်မၤ ခဲလၢာ် သတးဒီး, လၢသုတၢ်နာ် အဖီခိၣ်, ပာ်ဖှိၣ် တၢ်ဂ့ၤတၢ်ဝါ, ဒီးလၢတၢ်ဂ့ၤတၢ်ဝါ အဖီခိၣ်, တၢ်သ့ၣ်ညါ, 6 ဒီးလၢတၢ်သ့ၣ်ညါ အဖီခိၣ်, တၢ်ကီၤပသး, ဒီးလၢတၢ်ကီၤပသး အဖီခိၣ်, တၢ်ဝံသးစူၤ ဒီးလၢတၢ်ဝံသးစူၤ အဖီခိၣ်, တၢ်ယူးယီၣ်ယွၤ, 7 ဒီးလၢ တၢ်ယူးယီၣ်ယွၤ အဖီခိၣ်, တၢ်အဲၣ်ပုၢ်အဲၣ်ဝဲၢ်, ဒီးလၢတၢ်အဲၣ်ပုၢ်အဲၣ်ဝဲၢ် အဖီခိၣ်, တၢ်အဲၣ်တၢ်ကွံ တက့ၢ်. 8 အဂ့ၢ်ဒ်အံၤ, တၢ်တဖၣ်န့ၣ်မ့ၢ် အိၣ်လၢသုပူၤ, ဒီးမ့ၢ်အါထီၣ်ဝဲဒီး, ကဒုးကဲထီၣ်သု လၢသုတမ့ၢ်ဘၣ် ပှၤအကၢၣ်အကျူ, ဒီးပှၤတသၣ်ထီၣ်ဘၣ် လၢတၢ်သ့ၣ်ညါ ပကစၢ် ယ့ၣ်ၡူးခရံာ် အဂ့ၢ်န့ၣ်ဘၣ်လီၤ. 9 အဂ့ၢ်ဒ်အံၤ, ပှၤ လၢတၢ်န့ၣ်တဖၣ် တအိၣ်ဘၣ်န့ၣ်, မ့ၢ် ပှၤမဲာ်ဘျီၣ်, ဒီးတထံၣ်ဘၣ် တၢ်အယံၤဘၣ်, ဒီးသးပ့ၤနီၣ် လၢအဒိးကဆှီထီၣ်အသး လၢအတၢ်ဒဲးဘးလီၢ်လံၤန့ၣ်လီၤ. 10 မၤသးဒ်န့ၣ်ဒီး, ဒီပုၢ်ဝဲၢ်သ့ၣ်ဧၢ, ကျဲးစၢး မၤဂၢၢ်မၤကျၢၤတၢ် ကိးန့ၢ် သု ဒီးတၢ်ဃုထၢသု, ဒိၣ်ဒၣ်တၢ်န့ၣ် တက့ၢ်. အဂ့ၢ်ဒ်အံၤ, သုမ့ၢ်မၤတၢ်တဖၣ်န့ၣ် ဒီး, သုတလီၤဃံၤလၢၤဘၣ် နီတခီၣ်ဘၣ်. 11 အဂ့ၢ်ဒ်အံၤ, ဒ်န့ၣ်အသိး တၢ်ကကပာ်ဖှိၣ် ဒီးသု ထူးထူးတီၤတီၤ လၢတၢ်လဲၤနုာ်ဆူ တၢ်အုၣ်က့ၤခီၣ်က့ၤ, ပကစၢ် ယ့ၣ်ၡူးခရံာ် အဘီအမုၢ် အထူအယိာ် အပူၤလီၤ. 12 မ်ဒ်န့ၣ်ဒီး သုသ့ၣ်ညါတၢ်န့ၣ်တဖၣ်, ဒီးသုအိၣ်ဂၢၢ်ဆိးကျၢၤ လၢတၢ်မ့ၢ်တၢ်တီ လၢအအိၣ်ဒီး သုနာ်သက့ဒီး ယကဂုာ် ဒုးသ့ၣ်နီၣ်ထီၣ်သု လၢအဂ့ၢ်အကျိၤ, တဘိယူၢ်ဃီလီၤ. 13 ဒီးယဆိကမိၣ် လၢယအိၣ်ဒံး လၢဒဲအံၤ အဖၢမုၢ်ဒီး, ယဂ့ၤထိၣ်ဂဲၤသု လၢတၢ်သ့ၣ်နီၣ်ထီၣ် အဂီၢ်လီၤ. 14 ယသ့ၣ်ညါ လၢယဘၣ်ပာ်ကွံာ် ယဒဲအံၤ ချ့သဒံး, ဒ်ပကစၢ် ယ့ၣ်ၡူးခရံာ် ဒုးနဲၣ်ယၤ အသိးန့ၣ်လီၤ. 15 ဒီးယကကျဲးစၢးတၢ် ဒ်သိး ယက့ၤက့ၤ အလီၢ်ခံန့ၣ်, သုကသ့ၣ်နီၣ်ထီၣ် တၢ်တဖၣ်အံၤ တထံၣ်ဃီလီၤ. 16 အဂ့ၢ်ဒ်အံၤ, လၢပဒုးသ့ၣ်ညါသု လၢပကစၢ် ယ့ၣ်ၡူးခရံာ် အစိအကမီၤ, ဒီးအဟဲလီၤ အဂ့ၢ်အကျိၤန့ၣ်, ပတပိာ်ဘၣ်ပူကဲထီၣ် လၢတၢ်ကူၣ်တၢ်ဆးန့ၣ်ဘၣ်. မ့မ့ၢ် ပမ့ၢ် ပှၤလၢအထံၣ်ဘၣ် အစိအကမီၤ လၢပမဲာ်လီၤ. 17 အဂ့ၢ်ဒ်အံၤ, လၢတၢ်အကလုၢ် ဟဲ လၢတၢ်လၤကပီၤ ကပြုၢ်ကပြီၤ ဆူအအိၣ် ဒ်အံၤ, အအံၤမ့ၢ် ယဖိခွါ လၢယအဲၣ်, ဒီးဘၣ်ယသး လၢအီၤန့ၣ် ဒီး, မ့ၢ်အဒိးန့ၢ် တၢ်ပာ်ဒိၣ်ပာ်ထီ, ဒီးတၢ်လၤတၢ်ကပီၤ လၢပၢ်ယွၤန့ၣ်လီၤ. 18 ဒီး ဖဲပအိၣ်ဒီးအီၤ လၢကစၢၢ်စီဆှံ အလိၤ အဖၢမုၢ်ဒီး, ပနၢ်ဟူ တၢ်အကလုၢ်အံၤ လၢအဟဲလီၤ လၢမူခိၣ်လီၤ. 19 ဒီးပအိၣ်ဒီး ဝံ အကလုၢ် ဂၢၢ်န့ၢ်ကျၢၤန့ၢ်အလီၢ် တက့ၢ်, လၢသုဂ့ၤ ကွၢ်ထံအီၤ ဒ်မ့ၣ်အူဒၢ ကပီၤထီၣ် လၢတၢ်ခံးအလီၢ် အသိး တုၤလၢမုၢ်ဆ့ၣ်ထီၣ်, ဒီးဆၣ်တူၢ်ဂီၤ ထီၣ်ဘး လၢသုသးကံၢ်ပူၤန့ၣ်လီၤ. 20 သ့ၣ်ညါဆိ တၢ်အံၤ တက့ၢ်. လံာ်အကလုၢ် လၢဝံအကျိာ်န့ၣ်, တၢ်တဒုးအိၣ်ဖျါထီၣ် အခီပညီ ဖဲဒၣ်ပသးပလိၤ နီတထံၣ်ဘၣ်. 21 အဂ့ၢ်ဒ်အံၤ, ဝံအကလုၢ် တဟဲဘၣ်ဝဲ လၢပျၢၤ ဖဲဒၣ် ပှၤကညီအသးဘၣ်. မ့ၢ်ဒ်သးစီဆှံ ဘိးထီၣ်အသး အသိးန့ၣ်, ယွၤအပှၤစီဆှံ ကတိၤတၢ်န့ၣ်လီၤ.


၂ ပ့းတရူး 2 Peter 2

1 ဘၣ်ဆၣ်ဒီး ဝံအဘျၣ် အိၣ်ထီၣ် စ့ၢ်ကီး လၢပှၤဂီၢ်မုၢ် အကျါ, ဒ်သရၣ်အဘျၣ် ကအိၣ် စ့ၢ်ကီးဝဲ လၢသုကျါ အသိးန့ၣ်လီၤ. အဝဲသ့ၣ် ကဒုးနုာ်ခူသူၣ် တၢ်စုတလီၤဃုာ်ဘၣ်, ဘၣ်ဃးဒီး တၢ်ဟးဂီၤ, ဒီးကသမၢကွံာ် ကစၢ် လၢအပှ့ၤက့ၤအီၤ, ဒီးကထုးလီၤ တၢ်ဟးဂီၤ လၢအလိၤဒၣ်ဝဲ ချ့သဒံးလီၤ. 2 ဒီးပှၤအါဂၤ ကပိာ်ထွဲ အတၢ်ကလုာ်ကလိၤ အခံ, ဒီးလၢအဝဲသ့ၣ် အဃိ, တၢ်မ့ၢ်တၢ်တီအကျဲ ကဘၣ် တၢ်ဒုၣ်ဒွဲၣ်အီၤလီၤ. 3 ဒီးလၢတၢ်ပံာ်တၢ်ကီ အပူၤ ကမၤလဲာ်မၤကၤသု လၢတၢ်ကတိၤလီတၢ်လီၤ. အတၢ်စံၣ်ညီၣ်ဃၣ် လၢပျၢၤလံၤလံၤ, တအိၣ်ကတီၢ်ဘၣ်, ဒီးအတၢ်ဟးဂီၤ တမံသပ့ၤဘၣ်. 4 အဂ့ၢ်ဒ်အံၤ, ကလူး လၢအမၤ တၢ်ဒဲးဘးတဖၣ်န့ၣ်, ယွၤ မ့ၢ်တသးလီဘၣ်အီၤဘၣ်, ဒီးမ့ၢ်တ့ၢ်လီၤအီၤဆူ လရာ်ပူၤ, ဒီးဟ့ၣ်လီၤအီၤ လၢတၢ်ခံး အတၢ်စၢဃာ် အပူၤ, လၢတၢ်စံၣ်ညီၣ်ဃၣ် အဂီၢ်, 5 ဒီးမ့ၢ်တသးလီဘၣ် ဟီၣ်ခိၣ် လီၢ်လံၤ, ဒီးဒုးလုၣ်ဘၢ ပှၤတယူးတယီၣ်ဘၣ်ယွၤ အဟီၣ်ခိၣ်လၢထံ, ဒီးအံးက့ၤကွၢ်က့ၤ ပှၤဃိးဂၤတဂၤ စီၤနိအၤ, လၢအစံၣ်တဲၤတဲလီၤ တၢ်တီတၢ်လိၤ အကလုၢ်, 6 ဒီးမ့ၢ် ဒုးကဲထီၣ် ဝ့ၢ်စဒိၣ်, ဒီးဝ့ၢ်ဂမိရၤ လၢဖၣ်ဆါ, ဒီးစံၣ်ညီၣ်ဃၣ်အီၤ လၢတၢ်ဟးဂီၤ, ဒီးပာ်အီၤ လၢတၢ်အဒိအတဲာ် လၢပှၤ လၢအကမၤ တၢ်တယူးတယီၣ်ဘၣ်ယွၤ လၢခံ အဂီၢ်. 7 ဒီးမ့ၢ်ထုးထီၣ်ကွံာ် ပှၤတီပှၤလိၤ စီၤလိာ်, လၢအသူၣ်ကိၢ်အသးဂီၤ လၢပှၤတၢ်ဒဲးဘးဖိ အတၢ်ဖံးတၢ်မၤ ဘၣ်အၢ အဃိ, 8 (အဂ့ၢ်ဒ်အံၤ, ပှၤတီပှၤလိၤ တဂၤန့ၣ် အိၣ်ဝဲဆိးဝဲ လၢအဝဲသ့ၣ် အကျါ, ဒီးထံၣ်တၢ်, ဒီး နၢ်ဟူတၢ် သတးဒီး, အသူၣ်တီအသးလိၤ ဘၣ် တၢ်မၤတံာ်တာ် ကိးမုၢ်နံၤ လၢအဝဲသ့ၣ် အတၢ်မၤတတီတလိၤဘၣ် အဃိ) ဒီး, 9 မ့ၢ်မး ယွၤ သ့ၣ်ညါ ထုးထီၣ်ကွံာ် ပှၤယူးယီၣ်ယွၤ လၢတၢ်လ့ပစီ အပူၤ, ဒီးသ့ၣ်ညါဟံးဃာ် ပှၤတတီတလိၤဘၣ် လၢတၢ်ဒဲးဘး အဖီလာ် တုၤလၢ မုၢ်စံၣ်ညီၣ်အနံၤန့ၣ်လီၤ. 10 ဒီးလီၤဆီဒၣ်တၢ် ပှၤလၢအပိာ် တၢ်ဖံးတၢ်ညၣ်အခံ, ဒီးလဲၤ လၢအတၢ်ကလုာ်ကလိၤ အပူၤ, ဒီးမၤတရီတပါ ပဒိၣ်ပပှၢ်န့ၣ်လီၤ. ပှၤတဖၣ်န့ၣ်မ့ၢ် ပှၤအဒူ, ဒီးမၤ ဖဲအသးအလိၤဒၣ်ဝဲလီၤ. ဒီးဒုၣ်ဒွဲၣ် တၢ်အစိအကမီၤတဖၣ်န့ၣ် တပျံၤဘၣ်ဝဲဘၣ်. 11 မ့မ့ၢ်ကလူးတဖၣ် လၢအဂံၢ်အဘါ ဒီးအစိအကမီၤ ဒိၣ်န့ၢ် အဝဲသ့ၣ် နာ်သက့ဒီး, တပာ် တၢ်ကမၣ်ဒုၣ်ဒွဲၣ် လၢအလိၤ လၢယွၤအမဲာ်ညါဘၣ်. 12 မ့မ့ၢ် အဝဲသ့ၣ်တဖၣ်န့ၣ် ဒ်ဆၣ်ဖိကီၢ်ဖိနီၢ်နီၢ် လၢအသူၣ်တဖးသးတဖးဘၣ်, ကဲထီၣ် လၢတၢ်ကဖီၣ်န့ၢ်အီၤ, ဒီးမၤသံအီၤ အဂီၢ် အသိးန့ၣ်, ပှၤတဖၣ်အံၤ ဒုၣ်ဒွဲၣ်တၢ် လၢအတသ့ၣ်ညါဘၣ်တဖၣ်န့ၣ်, ဒီးကဟးဂီၤမး လၢအကစၢ်ဒၣ်ဝဲ အတၢ်ဟးဂီၤ အပူၤ, 13 ဒီးကဒိးဘၣ် တၢ်တတီတလိၤဘၣ် အဘူးအလဲလီၤ. တၢ်အီၣ်လုၣ်ကိ လၢမုၢ်ဆါခီန့ၣ်, ပာ်ဝဲ လၢအတၢ်မုာ်တၢ်လၤ, ဒီးမ့ၢ်တၢ်မဲၣ်သူမဲၣ်ဂီၤ ဒီးတၢ်သံၣ်သူမီၢ်ကျာ်, ဒီးပှၤမုာ်လၤတၢ် လၢအတၢ်လီတၢ်ဝ့ၤဒၣ်ဝဲ အပူၤ, ဖဲအအီၣ်မုာ်အီလၤအသး ဒီးသုအဖၢ မုၢ်န့ၣ်လီၤ. 14 အိၣ်ဒီး အမဲာ် ပှဲၤဝဲဒီး ပှၤအဲၣ်ဘၢဝၤ, ဒီးဆိတ့ၢ် လၢတၢ်ဒဲးဘး တသ့ဘၣ်, ကတိၤလွဲန့ၢ် ပှၤလၢအသး တဂၢၢ်တကျၢၤဘၣ်, အိၣ်ဒီး အသးညီနုၢ် လၢတၢ်သးကွံတၢ်, တၢ်ဆိၣ်အၢအဖိ, 15 ပှၤလဲၤသဒၣ်ကွံာ် ကျဲအလိၤ, ဒီးဟးကမၣ်ဝ့ၤဝီၤဝဲ, ဒီးပိာ်က့ၤ ပှၤလၢအအဲၣ်ဒိး တၢ်တတီတလိၤဘၣ် အဘူးအလဲ, စီၤဘဧိၢ် အဖိခွါ စီၤဘံးလၣ် အကျဲ, 16 ဘၣ်ဆၣ်ဒီး အဝဲဒၣ် ဘၣ် တၢ်ဒူအလိၤ လၢအတၢ်ကမၣ်ဒၣ်ဝဲ အဃိလီၤ. အဂ့ၢ်ဒ်အံၤ, ကသ့ၣ်ယီၤ တအုၣ်တဒု, ကတိၤဝဲ လၢပှၤကညီ အကျိာ်, ဒီးတြီဃာ်ဝံ အတၢ်ပျုၢ်တၢ်တြိးလီၤ. 17 အဝဲသ့ၣ်တဖၣ်န့ၣ်, မ့ၢ်ထံပူၤ လၢထံ တအိၣ်ဘၣ်, ဘှ့ၣ် လၢကလံၤမုၢ် အူဒံကွံာ်အီၤ, ဒီးတၢ်ခံး အတၢ်သူ အထူအယိာ် အိၣ်ပာ် လၢအဂီၢ်လီၤ. 18 အဂ့ၢ်ဒ်အံၤ, ကတိၤလုကတိၤမဲ ကလီကလီ လၢတၢ်ဖံးတၢ်ညၣ် အသးကွံတၢ်, ဒီး တၢ်ကလုာ်ကလိၤအပူၤ, သတးဒီး လွဲန့ၢ် ပှၤလၢအဘူးဒီး ကပူၤဖျဲး ဒီးပှၤအိၣ်လၢတၢ်ကမၣ်အပူၤန့ၣ်လီၤ. 19 စံးပာ် အီၤလၢတၢ်ထူၣ်ဖျဲး အဖၢမုၢ်ဒီး, အကစၢ်ဒၣ်ဝဲမ့ၢ် တၢ်အုၣ်သံကျၣ်သံ အကုၢ်အပှၤလီၤ. အဂ့ၢ်ဒ်အံၤ, ပှၤမ့ၢ်ဘၣ် တၢ်မၤနၢၤအီၤ လၢတၢ်တမံၤမံၤဒီး, မ့ၢ်အဒိးမၢကုၢ်အသး လၢအီၤလီၤ. 20 အဂ့ၢ်ဒ်အံၤ, ပှၤလၢအပူၤဖျဲးကွံာ်ဟီၣ်ခိၣ် အတၢ်ဘၣ်အၢ, လၢတၢ်သ့ၣ်ညါ ပှၤအုၣ်က့ၤခီၣ်က့ၤတၢ် ပကစၢ် ယ့ၣ်ၡူးခရံာ် အဃိန့ၣ်, မ့ၢ်ဘၣ် တၢ်သဘံၣ်ဘုၣ်ကဒီး လၢတၢ်တဖၣ်န့ၣ်, ဒီးတၢ်မၤနၢၤအီၤ ဒီး, အကတၢၢ်ကနးန့ၢ် အခီၣ်ထံး တက့ၢ်လီၤ. 21 အဂ့ၢ်ဒ်အံၤ, မ့ၢ်တသ့ၣ်ညါဘၣ် တၢ်တီတၢ်လိၤအကျဲဘၣ်ဒီး, ဂ့ၤန့ၢ် အသ့ၣ်ညါ ဝံၤဒီး, ညိကွံာ် တၢ်မၤလိာ်စီဆှံ လၢတၢ်ဟ့ၣ်လီၤအီၤန့ၣ် တက့ၢ်လီၤ. 22 ဒီးတၢ်ကတိၤဒိ လၢအမ့ၢ် အမ့ၢ်အတီ တမံၤန့ၣ် ဘၣ်လံအီၤလံ, ထွံၣ်ကဒါက့ၤ အသးဆူ အတၢ်ဘှိးဒၣ်ဝဲ အအိၣ်, [ကတိၤ.၂၆း၁၁], ဒီးထိးမိၢ် လၢအဒိးသ့စီအသး ဝံၤဒီး ကဒါဃီၤ အသးဆူ အလီၢ် ကလိာ် လၢကပံာ်ကျါန့ၣ်လီၤ.

1 ပှၤ လၢတၢ်အဲၣ်အီၤသ့ၣ်ဧၢ, ခဲကနံၣ်အံၤ, လံာ်ဟ့ၣ်ယုၢ် ပှဲၤထီၣ် ခံဘ့ၣ်တဘ့ၣ်အံၤ, ယကွဲးန့ၢ်သုလီၤ. လၢခံဘ့ၣ်လိာ် အပူၤန့ၣ်, ယထိၣ်ဂဲၤ သုသးစီဆှံ လၢတၢ်သ့ၣ်နီၣ်ထီၣ်က့ၤတၢ် အဂီၢ်, 2 ဒ်သိး သုကသ့ၣ်နီၣ်ထီၣ်က့ၤ ဝံစီဆှံ အတၢ်ကတိၤ လၢအကတိၤပာ်ဝဲ, ဒီးပှၤအုၣ်က့ၤခီၣ်က့ၤတၢ် ပကစၢ် အတၢ်မၤလိာ် လၢပှၤတၢ်မၢဖိတဖၣ် အစုပူၤ လီၤ. 3 သ့ၣ်ညါဆိ တၢ်အံၤ တက့ၢ်, လၢမုၢ်နံၤတဖၣ် အကတၢၢ်န့ၣ်, ပှၤဒုၣ်ဒွဲၣ်တၢ် ကဟဲ လၢတၢ်ဒုၣ်ဒွဲၣ် အပူၤ, ဒီး ကလဲၤ ဖဲအတၢ်ကလုာ်ကလိၤဒၣ်ဝဲ အသိး, 4 ဒီးကစံး, တၢ်စံးပာ် လၢအဝဲဒၣ် ကဟဲန့ၣ်မ့ၢ် အအိၣ်ဖဲလဲၣ်. အဂ့ၢ်ဒ်အံၤ, ပၢ်တဖၣ် မံသပ့ၤ အလီၢ်ခံန့ၣ်, တၢ်ခဲလၢာ် အိၣ်ဒၣ်တၢ် ဒ်တၢ်တ့ လၢအခီၣ်ထံးလံၤလံၤ အသိးန့ၣ်လီၤ. 5 အဂ့ၢ်ဒ်အံၤ, မူခိၣ် အိၣ်ဝဲဆိးဝဲ လၢပျၢၤလၢသီ, ဒီးဟီၣ်ခိၣ် အိၣ်ထီၣ် လၢထံကျါ, ဒီးလၢထံ အဃိ, လၢယွၤအကလုၢ်န့ၣ်, အဝဲသ့ၣ် ဘၣ်အသး လၢအတသ့ၣ်ညါဘၣ် တကူၢ်သ့ၣ်လီၤ. 6 လၢအဃိ, ဟီၣ်ခိၣ် လၢအအိၣ်ဝဲ လၢအကတီၢ် ဖဲန့ၣ်, တၢ်လုၣ်ဘၢအီၤ လၢထံသတးဒီး, ဟးဂီၤဝဲလီၤ. 7 မ့မ့ၢ် မူခိၣ် ဒီးဟီၣ်ခိၣ် ခဲကနံၣ်အံၤ, အဝဲဒၣ် အကလုၢ် ပာ်အီၤ လၢမ့ၣ်အူ အဂီၢ်, ဖဲမုၢ်စံၣ်ညီၣ်အနံၤ, ဒီးပှၤတယူးယီၣ်ဘၣ်ယွၤဘၣ် ကတုၤ တၢ်ဟးဂီၤ အကတီၢ်န့ၣ်လီၤ. 8 ဘၣ်ဆၣ်ဒီး ပှၤ လၢတၢ်အဲၣ်အီၤသ့ၣ်ဧၢ, တၢ်အံၤတမံၤန့ၣ် သးပ့ၤနီၣ် သုဝဲ တဂ့ၤ, လၢကစၢ် အမဲာ်ညါန့ၣ်, မုၢ်တနံၤ မၤအသး ဒ်နံၣ် တကထိ အသိး, ဒီးနံၣ် တကထိ မၤအသး ဒ်မုၢ်တနံၤ အသိးန့ၣ်လီၤ. 9 ကစၢ် တမၤယံာ်မၤနီၢ်တၢ် လၢအတၢ်စံးပာ် အဂ့ၢ်အကျိၤ, ဒ်ပှၤကညီ တနီၤနီၤ ပာ်တၢ် မၤယံာ်မၤနီၢ် အသိးန့ၣ်ဘၣ်. မ့မ့ၢ် မ့ၢ်အဝံသးစူၤ သုဃဲးဃဲးလီၤ. အဂ့ၢ်ဒ်အံၤ, တဘၣ်ဘၣ်အသး လၢပှၤကတုၤ လၢတၢ်ဟးဂူာ်ဟးဂီၤ နီတဂၤဘၣ်. မ့ၢ်လၢပှၤခဲလၢာ် ကန့ၢ်ဘၣ် တၢ်ပီၢ်ယၢ်လီၤက့ၤအသးလီၤ. 10 မ့မ့ၢ်ကစၢ် အမုၢ်နံၤတနံၤန့ၣ်, ကဟဲ ဒ်တၢ်ဘျၣ်အသိးလီၤ. ဒီးလၢအပူၤန့ၣ်, မူခိၣ်တဖၣ် ကဒံကွံာ်ဒံဖျိး လၢတၢ်သီၣ်ဖးဒိၣ်, ဒီးတၢ်အမိၢ်ပှၢ်တဖၣ် ကကဲၤထီၣ်, ဒီးကဒံကွံာ်ဝဲ, ဒီးဟီၣ်ခိၣ် ဒီးတၢ်မၤတဖၣ် လၢအပူၤန့ၣ်, မ့ၣ်အူ ကအီၣ်ကွံာ်ဝဲလီၤ. 11 မၤသးဒ်န့ၣ်ဒီး, တၢ်တဖၣ်န့ၣ် ကဒံကွံာ် ခဲလၢာ် သတးဒီး, 12 လၢတၢ်ကွၢ်လၢ် ဒီးတၢ်ဆၢ သပှၢ်ပှၢ် ယွၤအမုၢ်နံၤ ကဟဲဝဲ, ဖဲမူခိၣ် ကကဲၤထီၣ် ဒီးပူၤကွံာ်, ဒီးတၢ်အမိၢ်ပှၢ်တဖၣ် ကပှံၢ်လီၤ လၢတၢ်ကိၢ်န့ၣ်, 13 လၢတၢ်ဖံးတၢ်မၤစီဆှံ အပူၤ ဒီးလၢတၢ်ယူးယီၣ်ယွၤ အပူၤ သုဂ့ၤကဲထီၣ် လၢပှၤဒ်လဲၣ် တကလုာ်လဲၣ်. ဘၣ်ဆၣ်ဒီး, ဒ်အတၢ်စံးပာ် အသိးန့ၣ်, ပကွၢ်လၢ် မူခိၣ်အသီ, ဒီးဟီၣ်ခိၣ်အသီ, ဖဲတၢ်တီတၢ်လိၤ အိၣ်ဝဲဆိးဝဲ လၢအပူၤန့ၣ်လီၤ. 14 မၤသးဒ်န့ၣ်ဒီး, ပှၤ လၢတၢ်အဲၣ်အီၤသ့ၣ်ဧၢ, မ့ၢ်သုကွၢ်လၢ် တၢ်တဖၣ်န့ၣ် အကျဲဒီး, ကျဲးစၢး လၢအကထံၣ်န့ၢ်သု လၢသုတမဲၣ်သူတမဲၣ်ဂီၤဘၣ်, ဒီးတသံၣ်သူတမီၢ်ကျာ်ဘၣ် လၢတၢ်ဃူတၢ်ဖိး အပူၤ တက့ၢ်. 15 ဒီးပာ် ပကစၢ် အတၢ်ဝံသးစူၤ လၢတၢ်အုၣ်က့ၤခီၣ်က့ၤ တက့ၢ်. ဒ်ပဒီပုၢ်ဝဲၢ် သးဘိ စီၤပီလူး ကွဲးန့ၢ် စ့ၢ်ကီး သု ဒ်တၢ်ကူၣ်သ့ကူၣ်ဘၣ် လၢတၢ်ဟ့ၣ်လီၤအီၤ အသိးန့ၣ်လီၤ. 16 ဒ်အကတိၤတၢ် လၢအလံာ်ကွဲး ခဲလၢာ် လၢအကတိၤတၢ် လၢအပူၤ လၢတၢ်တဖၣ်အံၤ အဂ့ၢ်စ့ၢ်ကီး အသိးလီၤ. လၢအဝဲန့ၣ် အပူၤ တၢ်တနီၤနီၤ ပှၤနၢ်ပၢၢ်ကီ, ဒီးပှၤတသ့ဘၣ်လံာ် ဒီးပှၤတဂၢၢ်တကျၢၤဘၣ်တဖၣ်န့ၣ်, ဘိးကဒါဝဲ, ဒ်တၢ်ကွဲးအသး အဂၤတဖၣ် အသိး စ့ၢ်ကီး, လၢအကစၢ်ဒၣ်ဝဲ အတၢ်ဟးဂီၤ အဂီၢ်လီၤ. 17 မၤသးဒ်န့ၣ်ဒီး, ပှၤ လၢတၢ်အဲၣ်အီၤ သုဝဲသ့ၣ်ဧၢ, မ့ၢ်သု သ့ၣ်ညါပာ် သတးဒီး, ပလီၢ်သုသး ဒ်သိး တၢ်သုတကလံာ်န့ၢ်သု လၢပှၤတတီတလိၤဘၣ် အတၢ်လီတၢ်ဝ့ၤ တဂ့ၤ, ဒ်သိး သုသုတလီၤတဲာ်ကွံာ် လၢသုတၢ်ဂၢၢ်တၢ်ကျၢၤဒၣ်သုဝဲန့ၣ် တဂ့ၤ. 18 မ့မ့ၢ်ဒိၣ်ထီၣ်သုဝဲ လၢတၢ်ဘျုးတၢ်ဖှိၣ်, ဒီးလၢတၢ်သ့ၣ်ညါ တၢ်အုၣ်က့ၤခီၣ်က့ၤပှၤ ပကစၢ် ယ့ၣ်ၡူးခရံာ် အပူၤန့ၣ် တက့ၢ်. တုၤအံၤဆူညါ, မ်တၢ်လၤကပီၤ အိၣ်ဒီးအီၤ လီၤစိၤလီၤထီ တက့ၢ်. အၤမ့ၣ်.